Жаночая зборная Нямеччыны па футболе

**Жано́чая збо́рная Няме́ччыны па футбо́ле** — прадстаўляе Нямеччыну ў міжнародных матчах па футболе. Зборная ўважаецца адной з самых пасьпяховых у жаночым футболе. Яны двойчы рабілася чэмпіёнамі сьвету, выйграўшы турніры 2003 і 2007 гадоў. Таксама Нямеччына была Алімпійскім чэмпіёнам 2016 году. Біргіт Прынц утрымлівае рэкорд паводле колькасьці матчаў і ёсьць найлепшай бамбардзіркай каманды за ўсю гісторыю. Яна таксама ўсталявала міжнародныя рэкорды, у тым ліку футбалістка тройчы трымала ўзнагароду ФІФА як гульчыха году.

## Гісторыя
У 1955 годзе Футбольны зьвяз Нямеччыны забараніў сваім клюбам трымаць жаночыя каманды, бо футбол на думку тагачасных кіраўнікоў быў шкодны для жаночага цела і душы, а таксама жаночы футбол парушаў прыстойнасьць. Не зважаючы на гэтую забарону, у 1950-х і 1960-х гадах было згуляна больш за 150 неафіцыйных міжнародных матчаў. 30 кастрычніка 1970 году забарона на жаночы футбол была скасаваная. У 1982 годзе была створаная жаночая нацыянальная зборная, фармаваць якую ўзяўся Гера Бізанц, які працаваў інструктар Кёльнскага спартовага каледжа. Першы міжнародны матч каманды быў згуляны 10 лістапада 1982 году ў Кобленцы. Паводле традыцыі мужчынскай зборнай, першым супернікам ФРН была абраная зборная Швайцарыі. Дорыс Крэзыман загнала першы гол за зборную на 25-й хвіліне, а сама сустрэча скончылася перамогай немак зь лікам 5:1.

Спачатку галоўнай мэтай Бізанца было скарачэньне адставаньня ад зборных скандынаўскіх краін і Італіі, якія на той час былі наймацнейшымі камандамі Эўропы. Ён рабіў акцэнт на падрыхтоўцы базавых навыкаў і неабходнасьці эфэктыўнай моладзевай праграмы. Непераможнай нямецкая каманда ўпершыню кваліфікавалася на чэмпіянат Эўропы 1989 году. Сам турнір ладзіўся ў Заходняй Нямеччыне. Паўфінал супраць Італіі стаў першым міжнародным жаночым футбольным матчам, які трансьляваўся ў жывым этэры на нямецкім тэлебачаньні. Гульня скончылася ў сэрыі пэнальці, у якой брамніца Марыён Ісбэрт адбіла тры пэнальці і сама правяла пераможны гол. 2 ліпеня ў Аснабруку зборная згуляла ў фінале супраць зборнай Нарвэгіі. Перад 22 тысячамі гледачамі яны перамаглі фаварытак з Нарвэгіі зь лікам 4:1 дзякуючы галам Урсулі Лён, Гайдзі Мор і Ангелікі Фэрман. Гэтая перамога стала першым міжнародным тытулам каманды. Хутка пасьля гэтага адбылося аб’яднаньне Ўсходняй і Заходняй Нямеччыны. Аб’яднаная каманда пасьпяхова абараніла свой тытул на чэмпіянаце Эўропы 1991 году, зноў перамогшы нарвэжак у фінальнай сустрэчы.

У лістападзе 1991 году немкі запачаткавалі выступы на першым жаночым чэмпіянаце сьвету ў Кітаі. Групавы этап дружына прайшла без паразаў, а ў паўфінале саступіла зборнай ЗША. Нямецкая каманда ня здолела абараніць свой тытул на чэмпіянаце Эўропы 1993 году, зазнаўшы паразу ў паўфінальным матчы ад зборнай Італіі. Біргіт Прынц упершыню пацэліла мяч у браму суперніц на буйным турніры ў 1995 годзе. У тым жа годзе Нямеччына здабыла свой трэці чэмпіянат Эўропы. 18 чэрвеня 1995 году ў Стакгольме нямецкая каманда згуляла ў фінале чэмпіянату сьвету, сутыкнуўшыся з зборнай Нарвэгіі. Скончылася гульня перамогай скандынавак. Пасьля летніх Алімпійскіх гульняў 1996 году Бізанц сышоў з сваёй пасады галоўнага трэнэра. У наступным годзе зборная ў чацьверты раз стала чэмпіёнам Эўропы. Гэты посьпех быў паўтораны на хатнім чэмпіянаце Эўропы 2001 году. 7 ліпеня 2001 году ва Ульме зборная сустракалася з зборнай Швэцыі ў фінале, які праходзіў пад моцным дажджом. Толькі ў дадатковы час залаты гол Кляўдыі Мюлер забясьпечыў дружыне тытул. Ужо праз два гады матч паміж Нямеччынай і Швэцыяй завяршаў чэмпіянат сьвету, дзе немкі ў першы раз у гісторыі сталі чэмпіёнкамі сьвету. Біргіт Прынц была ўганараваная званьнем найлепшай гульчыхі і найлепшай бамбардзіркай турніру.

19 чэрвеня 2005 году нямецкая каманда сустрэлася з зборнай Нарвэгіі ў трэці раз у фінале чэмпіянату Эўропы. Нямеччына перамагла зь лікам 3:1 дзякуючы галам Інкі Грынгс, Рэнатэ Лінгар і Біргіт Прынц і дадала на свой рахунак шосты тытул чэмпіёнак Эўропы. Чэмпіёнская хада працягнулася на чэмпіянаце сьвету 2007 году. Зборная кваліфікавалася на чэмпіянат Эўропы 2009 году ў Фінляндыі, перамогшы ўва ўсіх васьмі гульнях і правёўшы 34 галы. На групавым этапе яны абгулялі зборныя Нарвэгіі, Францыі і Ісьляндыі і трапілі ў чвэрцьфінал, дзе здабыла перамогу ў зборнай Італіі зь лікам 2:1. Пасьля таго, як у паўфінале яны саступалі нарвэжкам да перапынку, але нямецкая каманда адгулялася і атрымала перамогу зь лікам 3:1. 10 верасьня 2009 году футбалісткі зь Нямеччыны перамаглі зборную Ангельшчыны зь лікам 6:2 і заваявалі свой сёмы эўрапейскі трафэй. У наступныя гады вынікі пагоршыліся, але зборная стала чэмпіёнам Эўропы 2013 году. На чэмпіянаце Эўропы 2022 году Нямеччына дакрочыла да фіналу, дзе саступіла зь лікам 1:2 пасьля дадатковага часу гаспадарам турніру зборнай Ангельшчыны. Для германскай каманды гэта быў дзявяты выхад у фінал Эўра і першы, у якім яны зазналі паразу.

## Крыніцы

## Вонкавыя спасылкі
* Афіцыйны сайт.

Нямеччына
Катэгорыя:Зборныя Нямеччыны
Катэгорыя:Нямецкі футбол